Стрелча (община)
Община Стрелча се намира в Южна България и е една от съставните общини на Област Пазарджик.

География

Географско положение, граници, големина 
Общината е разположена в североизточната част на Област Пазарджик. С площта си от 224,46 km2 заема 9-о място сред 12-те общините на областта, което съставлява 5,01% от територията на областта. Границите ѝ са следните:
 на юг – община Пазарджик;
 на запад – община Панагюрище;
 на север – община Копривщица, Софийска област;
 на изток – община Хисаря и община Съединение, Област Пловдив.

Природни ресурси

Релеф 
Релефът на общината е средно и ниско планински, като територията ѝ изцяло попада в пределите на планината Средна гора.

Северната част на община Стрелча е заета от централните, най-високи части на Същинска Средна гора. В най-северния ѝ ъгъл, на границата с община Копривщица се издига връх Буная 1572 m, най-високата точка на общината и един от първенците на Средна гора.

В средата на общината е разположена малката, но плодородна Стрелчанска котловина, в която от север на юг протича река Стрелчанска Луда Яна, и в която е разположен общинския център град Стрелча.

Южните части на общината са заети от южните, ниски части на Същинска Средна гора, като склоновете ѝ в района на селата Свобода и Блатница постепенно потъват в Горнотракийската низина.

Минималната надморска височина от 304 m се намира в коритото на река Луда Яна, разположена южно от село Свобода.

Води 
Основна водна артерия на общината е река Стрелчанска Луда Яна (39 km). Тя води началото си от община Копривщица и навлиза в общината от север под името Меде дере, като тече в дълбока и залесена долина. Преминава през центъра на град Стрелча, където приема името Стрелчанска Луда Яна и пресича от север на юг Стрелчанската котловина. След това реката проломява южните части на Същинска Средна гора и южно от село Попинци (Община Панагюрище) се съединява с идващата отдясно река Панагюрска Луда Яна и двете образуват същинската река Луда Яна. На протежение от около 6 km река Луда Яна служи за граница между община Стрлеча и община Панагюрище, след което окончателно напуска пределите на общината.

През източната част на общината в дълбока проломна долина протича горното и част от средното течение на река Калаващица, десен приток на река Пясъчник.

В района на град Стрелча бликат топли минерални извори, които се използват в изградените множество санаториуми, хотели и почивни станции.

Население

Етнически състав 
 Преброяване на населението през 2011 г.
Численост и дял на етническите групи според преброяването на населението през 2011 г., по населени места (подредени по численост на населението):

Населени места 
Общината има 5 населени места с общо население 4409 жители към 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Саръ гьол на с. Блатница;
 – преименува с. Айваджик на с. Дюлево;
 – преименува с. Ерелии на с. Смилец;
 – преименува с. Кепелии на с. Цар Борис;
 МЗ № 2127/обн. 13.05.1947 г. – преименува с. Цар Борис на с. Свобода;
 Указ № 829/обн. 29.08.1969 г. – признава с. Стрелча за гр. Стрелча.

Транспорт 
По цялото протежение на общината, от юг на север, а след общинския център на запад преминава участък от 23,6 km от трасето на жп линията Пловдив – Панагюрище.

През общината преминават частично 3 пътя от Републиканската пътна мрежа на България с обща дължина 32,5 km:
 участък от 12,8 km от Републикански път III-606 (от km 26,4 до km 39,2);
 последният участък от 4,5 km от Републикански път III-801 (от km 58,8 до km 63,3);
 последният участък от 15,2 km от Републикански път III-8003 (от km 22 до km 37,2).

Топографска карта

Бележки

Източници

Външни препратки